Ferdinand I, kralj Aragonije

Ferdinand I (španski: Fernando I; 27. novembar 1380 – 2. april 1416), poznat kao Ferdinand Pravedni i Ferdinand Iskreni, bio je kralj Aragona, Valencije, Majorke, Sardinije, Korzike i Sicilije, vojvoda Atine i Neopatrije, te grof Barcelone, Roussillona i Cerdanye od 1412. do 1416. Također je bio i regent Kastilje od 1406. do 1416.

 Biografija 
Bio je mlađi sin kastiljskog kralja Ivana I i Eleonore Aragonske.

Godine 1406, po smrti njegovog starijeg brata, kastiljskog kralja Henrika III, kastiljski plemići su mu predložili da zbace njegovog bratića, Ivana II, i da njega postave za kralja. Ferdinand je odbio, te je sa bratovom udovicom, Katarinom Lankasterskom, preuzeo regentstvo za vrijeme Ivanove maloljetnosti. Ubrzo je upao u sukobe s kraljicom Katarinom, te su oni podijelili upravu nad kraljevinom, i to tako da je Ferdinandu ostao južni dio. Nakon Ferdinandove smrti Katarina je dobila de facto vlast nad cijelom kraljevinom.

Nakon što je Ferdinandov dajdža, aragonski kralj Martin, umro bez potomstva, Ferdinand je bio od strane plemstva izabran za kralja Aragonije umjesto maloljetnog kastiljskog kralja Ivana II koji je po primogenituri bio zakonski nasljednik.

Godine 1414. Ferdinand je stvorio titulu princa od Girone koja je za aragosnkog prestolonasljednika trebala imati istu funkciju kao i titula princa od Asturije za kastiljskog prijestolonasljednika.

Najznačajnije postignuće u njegovoj kratkoj vladavini bio je dogovor iz 1416. kojim je zbacio protupapu Benedikta XIII. Sahranjen je u aragonskoj kraljevskoj grobnici u manasturu Poblet, u veličanstvenom grobu sagrađenom po zapovijedi njegovig sina i nasljednika, Alfonsa V.

Ferdinandov život opisao je italijanski humanista, Lorenzo Valla, u svom djelu Historiarum Ferdinandi regis Aragonum libri.

Ferdinandova supruga je bila Eleonora od Alburquerquea, a njihova djeca su bili:

 Alfons V, kralj Aragonije
 Marija Aragonska, supruga kastiljskog kralja Ivana II
 Ivan II, kralj Aragonije
 Henrik, vojvoda od Alburquerquea
 Eleonora Aragonska, supruga portugalskog kralja Eduarda
 Petar Aragonski
 Sančo Aragonski

Naslijedio ga je najstariji sin, Alfons V.

Kategorija:Kraljevi Aragonije
Kategorija:Kraljevi Sicilije
Kategorija:Kraljevi Sardinije
Kategorija:Grofovi Barcelone
Kategorija:Trastámare